Handbal feminin: Gloria Bistriţa, victorie categorică cu Dunărea Brăila şi va juca finala European League, la Graz
Echipa de handbal feminin Gloria Bistriţa este prima finalistă a European League, după ce a eliminat sâmbătă, în semifinalele Turneului F4 de la Graz, formaţia Dunărea Brăila, scor 37-26 (20-14). În cealaltă semifinală se duelează Neptunes Nantes şi Storhamar Handball Elite.
Principalele marcatoare ale partidei au fost Laslo 8 goluri, Niombla 5, Bazaliu 4, Dahl 4, pentru Gloria, respectiv Jezic 7, Liscevic 4, da Rocha 3, pentru Dunărea Brăila.
Gloria Bistriţa rămâne astfel singura echipă neînvinsă din actuala stagiune a competiţiei. În sferturi, Gloria a eliminat Mosonmagyarovari KC (32-30, 27-25), în timp ce Dunărea Brăila a trecut de Podravka (32-26, 26-25).
De remarcat faptul că Dunărea Brăila este singura din cele patru semifinaliste care a început sezonul European League din primul tur preliminar. De asemenea, a fost prima semifinală a European League între două echipe din aceeaşi ţară.
Învinsele din semifinale vor juca, duminică, pentru medalia de bronz, în deschiderea partidei pentru câştigarea trofeului.
În 2023, European League a fost câştigată de Ikast Handbold, care a evoluat în acest sezon în Liga Campionilor.